**ELŐTERJESZTÉS KÍSÉRŐLAP**

**E-szám: 76/2016.**

**Tárgy: Rendelet a Dr. Schmidt Imre Ösztöndíj alapításáról**

**Előterjesztő neve:** Kiszelné Mohos Katalin polgármester

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2016. szeptember 08.**

**jegyző**

***Az előterjesztés kiküldhető – nem küldhető ki.***

**Nagykovácsi, 2016. szeptember 08.**

**polgármester**

**Tisztelt Képviselő-testület!**

Javasolom, hogy Nagykovácsi Nagyközség Önkormányzata az 1956-os forradalom 60. éves évfordulójának tiszteletére és az erre az alkalomra kialakított 56-os Büszkeségpont avatására alapítson ösztöndíjat Dr. Schmidt Imre, Nagykovácsi díszpolgára tiszteletére.

Az ösztöndíj alapításával az Önkormányzat 1956. szellemiségének ébrentartását, eszmeiségének átadását célozza meg a Nagykovácsiban élő fiatalok tehetséggondozásában nyújtott segítségével.

Az ösztöndíj Dr. Schmidt Imre, Nagykovácsi első demokratikusan választott polgármesterének nevét viseli. A díj emléket kíván állítani a névadó forradalmi tevékenységének, a község demokratikus, jogszerű működése megőrzéséért tett erőfeszítésének, mementóként állítva a forradalom leverése utáni meghurcoltatásnak, az igazságtalan börtönéveknek, a jogoktól és a szabadságtól való teljes megfosztása hosszú és keserű időszakának.

Az ösztöndíj minden évben egy Nagykovácsiban élő fiatal tanulmányainak elmélyülését, szemléletének formálását, látókörének szélesítését, művészeti tevékenységét segítené. Az ösztöndíj elnyerésére az éves kiírás szerinti napig a pályázók egy, az „56” szellemiségét, demokrácia- és szabadságvágyát kifejező pályaművel (műfaji megkötés nélkül) jelentkezhetnek. A pályázati anyagnak tartalmaznia kell egy tervezetet, amely bemutatja a pályázó milyen célra használná az elnyert ösztöndíjat. Sikeres pályázat esetén, az ösztöndíj felhasználásának dokumentumait a helyi nyilvánosságban publikálható formában a részletes kiírásnak megfelelően kellene benyújtani.

A kialakított Emlékszobában elhelyezésre és megnyitásra kerülne egy „Schmidt-ösztöndíj Emlékkönyv”, amelyben az érdemes pályaművek, beszámoló dokumentumok lennének rögzítve minden évben, ezáltal az Emlékkönyv idővel a község helyismeretének, helytörténeti gyűjteményének egyik értékes darabjává válhat.

A Dr. Schmidt Imre Ösztöndíj éves összegeként javaslom azt nettó 300 000 Ft-ban meghatározni. Az első, idei ösztöndíj a 2016. évi költségvetés általános tartalékának polgármesteri keretéből kerülne finanszírozásra, később pedig a mindenkori költségvetés tartalmazná külön nevesítve.

A benyújtott pályaműveket a Képviselő-testület által létrehozott bíráló bizottság értékeli. A bizottság elnöke a polgármester, tagjai az Oktatási, Kulturális, Sport, Turisztikai Bizottság két, a Képviselő-testület által évente választott tagja, és az Öregiskola Közösségi Ház és Könyvtár vezetője. A bizottság tiszteletbeli elnöke: Trencsényi László, az 1956-os Magyarok Világszövetsége elnöke. A polgármester legfeljebb két szakértőt delegálhat a bizottságba, amennyiben az elbíráláshoz speciális szakértelem szükséges. A bizottság javaslatot tesz a döntést hozó Képviselő-testületnek. A bizottság javaslatában és a Képviselő-testület döntése során is élhet azzal a lehetőséggel, hogy csak abban az évben adja ki az Ösztöndíjat, ha arra valóban érdemes pályázót talál. A díj Nagykovácsi 1956-os ünnepi megemlékezésén, nemzeti ünnepünkön kerül átadásra.

A fentiek alapján Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjának javasolom Gerlóczyné Furulyás Katalint és dr. Klein Katalint megválasztani.

Kérem a T. Testületet, hogy fogadják el a rendeletet és a határozati javaslatot.

A rendelet és a határozati javaslat elfogadásához minősített szavazattöbbség szükséges.

**Tájékoztatás előzetes hatásvizsgálat eredményéről**

1. Társadalmi, gazdasági, költségvetési hatás: A rendelet társadalmi hatása 1956. szellemiségének ébrentartása, az eszmeiség átadása, a Nagykovácsiban élő fiatalok tehetséggondozásának elősegítése. A rendelet gazdasági, költségvetési hatása, hogy az éves ösztöndíj összegét biztosítani szükséges a mindenkori költségvetésben.

2. Környezeti és egészségi következmények: Környezeti és egészségi következmények nincsenek.

3. Adminisztratív terheket befolyásoló hatás: A pályázat kiírása és elbírálás plusz adminisztratív teher a Polgármesteri Hivatalnak, a szükséges kapacitás rendelkezésre áll.

4. A jogszabály megalkotásának szükségessége, a jogalkotás elmaradásának várható következményei: A jogszabály megalkotásával lehetségessé válik a kívánt társadalmi hatás elérése.

5. A jogszabály alkalmazásához szükséges személyi, szervezeti, tárgyi és pénzügyi feltételek: A szükséges személyi, tárgyi szervezeti feltételek rendelkezésre állnak. A pénzügyi feltételek a 2016. évre vonatkozóan rendelkezésre áll, későbbiekben pedig a mindenkori költségvetésben kerül biztosításra.

Nagykovácsi, 2016. szeptember 08.

Kiszelné Mohos Katalin

polgármester

**Nagykovácsi Nagyközség Önkormányzatának …./2016. (…..) rendelete**

**a Dr. Schmidt Imre Ösztöndíj alapításáról**

Nagykovácsi Nagyközség Önkormányzatának Képviselő-testülete az Alaptörvény 32. cikk (2) bekezdésében meghatározott hatáskörében, az Alaptörvény 32. § (1) bekezdés a) pontjában meghatározott feladatkörében eljárva a dr. Schmidt Imre Ösztöndíj alapításáról a következőket rendeli el:

1. §

A rendelet célja

(1) Nagykovácsi Nagyközség Önkormányzata az 1956-os forradalom 60. éves évfordulójának tiszteletére és az erre az alkalomra kialakított 56-os Büszkeségpont avatására ösztöndíjat alapít Dr. Schmidt Imre, Nagykovácsi díszpolgára tiszteletére (a továbbiakban: ösztöndíj). Az ösztöndíj alapításával az Önkormányzat 1956. szellemiségének ébrentartását, az eszmeiségének átadását célozza meg a nagykovácsi fiatalok tehetséggondozásában nyújtott segítségével.

(2) Az ösztöndíj a rendelet hatálya alá tartozó nagykovácsi fiatal tanulmányainak elmélyülését, szemléletének formálását, látókörének szélesítését, művészeti tevékenységét segíti.

2. §

A rendelet hatálya

Ösztöndíjban részesülhet minden 15 és 30 év közötti nagykovácsiban lakó- vagy tartózkodási hellyel rendelkező lakos, aki

a) középfokú oktatásban nappali évfolyamon tanul, vagy

b) államilag elismert felsőoktatási intézmény hallgatója

(a továbbiakban: pályázó).

3. §

Az ösztöndíj pályázat kiírása, benyújtása

(1) Az ösztöndíj pályázat kiírására az ösztöndíj alapításának évében, jelen rendelet hatályba lépését követően, az azt követő években május hónapban kerül sor. A pályázati felhívást a hivatalos honlapon valamint a helyben szokásos módon kell közzétenni. A pályázat kiírásáról a Polgármester gondoskodik.

(2) A pályázat benyújtásának határideje az alapítás évében október 13., az azt követő években szeptember 15., amennyiben ez nem munkanapra esik, akkor az ezt követő munkanap.

(3) Az ösztöndíj pályázatra jelentkezés feltétele, hogy a pályázó benyújtson egy – 1956. szellemiségét, demokrácia- és szabadságvágyát kifejező, műfaji megkötöttség nélküli – pályaművet, valamint az 1. számú mellékletben meghatározott „Pályázati adatlapot”, az abban meghatározott mellékletekkel együtt. A Képviselő-testület - külön döntése alapján - az adott évben a kiírandó pályázatban műfaji megkötést tehet.

(4) A pályázatnak a (3) bekezdésben meghatározottakon túl tartalmaznia kell továbbá annak leírását, hogy a pályázó milyen célra használná az elnyert ösztöndíjat.

(5) A pályázat benyújtásával a pályázó hozzájárul ahhoz, hogy az ösztöndíj elnyerése esetén a benyújtott pályaművét a kiíró korlátlanul és szabadon felhasználja, továbbá vállalja, hogy az ösztöndíj felhasználására vonatkozó beszámolót és a felhasználás dokumentumait benyújtja az ösztöndíj elnyerését követő év szeptember 30-áig, amelyet a kiíró szabadon publikálhat.

(6) A pályázat formailag érvénytelen,

a) ha nem a pályázati adatlapon nyújtották be,

b) nem tartalmazza a mellékleteket,

c) határidőn túl érkezett vagy

d) olyan egyéb hiányossága van, amely hiánypótlással nem pótolható.

4. §

Az ösztöndíj pályázat elbírálása

(1) A pályázat elbírálásának határideje az ösztöndíj alapításának évében a pályázat benyújtásának határidejétől számított 10 nap, az azt követő években a benyújtási határidőtől számított 30 nap.

(2) A pályázat elbírálására és a döntéshozatalhoz javaslattételre a Képviselő-testület ideiglenes bizottságot (a továbbiakban: bíráló bizottság) hoz létre. A bíráló bizottság elnöke a Polgármester, tiszteletbeli elnöke Trencsényi László, az 1956-os Magyarok Világszövetségének elnöke. A bíráló bizottság tagjai az Oktatási, Kulturális, Sport, Turisztikai Bizottság két - évente választott - tagja, az Öregiskola Közösségi Ház és Könyvtár igazgatója.

(3) A bíráló bizottság elnöke legfeljebb 2 fő szakértőt delegálhat, amennyiben úgy ítéli meg, hogy a pályázat elbírálásához különleges szakértelem szükséges. Ezen tagok a bizottságban szavazati joggal rendelkeznek.

(4) A bíráló bizottság tagjai díjazás nélkül végzik munkájukat. Az elnök által delegált szakértők kérhetik a felmerült és igazolt költségeik megtérítését.

(5) A pályázat elbírálásáról a Képviselő-testület dönt. A Képviselő-testület dönthet úgy is, hogy az adott évben nem adja ki az ösztöndíjat. Különös méltánylást érdemlő esetben a 2. §-ban foglaltaktól a Képviselő-testület eltérhet.

(6) A pályázat eredményhirdetése minden évben az október 23-i ünnepi megemlékezésen történik.

5. §

Az ösztöndíj

(1) Az ösztöndíj egy évre szól, összege évi nettó 300.000 Ft, melyet a pályázat nyertese egy összegben kap meg a döntést követő 30 napon belül.

(2) Az ösztöndíj évente 1 főnek ítélhető oda. A kiíró a nyertessel megállapodást köt. A megállapodásnak tartalmaznia kell a 3. § (5) bekezdésben foglaltakat, valamint a juttatás nyújtásának egyéb feltételeit, elszámolásának rendjét.

(3) Amennyiben a pályázó nem teljesíti a 3. § (5) bekezdésében foglaltakat vagy az ösztöndíjat nem a tervezett célra fordítja, akkor a kiíró jogosult az ösztöndíj összegét részben vagy egészben visszakövetelni.

(4) Az ösztöndíj forrásának biztosítása a kiírás évében az éves költségvetésben az általános tartalék polgármesteri kerete, az azt követő években pedig a költségvetésben biztosított fedezet terhére történik.

6. §

Záró rendelkezések

(1) Az ösztöndíjasok által alkotott pályaműveket az 56-os Büszkeségpontban kell elhelyezni.

(2) E rendelet 2016. szeptember 15. napján lép hatályba.

Nagykovácsi, 2016. szeptember 12.

Kiszelné Mohos Katalin Papp István

polgármester jegyző

1. számú melléklet

**Pályázati adatlap**

**a dr. Schmidt Imre ösztöndíjhoz**

**a 20…. évre**

**A pályázó**

neve:

születési helye, ideje:

anyja neve:

lakcíme:

személyi igazolvány száma:

telefonszáma:

e-mail címe:

adóazonosító jele:

bankszámla szám:

**Oktatási intézményre vonatkozó adatok:**

neve:

címe:

évfolyam:

*csak felsőoktatási intézmény esetén*

kar:

szak, szakpár:

képzés típusa: alapképzés/mesterképzés/osztatlan képzés:

**Nyilatkozat:**

Tudomásul veszem, hogy pályázat benyújtásával hozzájárulok az alábbiakhoz:

a.) az ösztöndíj elnyerése esetén a benyújtott pályaművemet a kiíró korlátlanul és szabadon felhasználja,

b.) az ösztöndíj felhasználására vonatkozó beszámolót és a felhasználás dokumentumait benyújtom az ösztöndíj elnyerését követő év szeptember 30-áig, amelyet a kiíró szabadon publikálhat.

Mellékletként csatolni szükséges az alábbi dokumentumokat:

1. Oktatási intézmény által kiállított tanulói/hallgatói jogviszony igazolás eredetben

2. Lakcímet igazoló hatósági igazolvány

Nagykovácsi, 20…………………………..

pályázó aláírása

**Általános indokolás**

Nagykovácsi Nagyközség Önkormányzata az 1956-os forradalom 60. éves évfordulójának tiszteletére és az erre az alkalomra kialakított 56-os Büszkeségpont avatására ösztöndíjat alapít Dr. Schmidt Imre, Nagykovácsi díszpolgára tiszteletére (a továbbiakban: ösztöndíj). Az ösztöndíj alapításával az Önkormányzat 1956 szellemiségének ébrentartását, az eszmeiségének átadását célozza meg a nagykovácsi fiatalok tehetséggondozásában nyújtott segítségével. Az ösztöndíj a rendelet hatálya alá tartozó nagykovácsi fiatal tanulmányainak elmélyülését, szemléletének formálását, látókörének szélesítését, művészeti tevékenységét segíti.

**Részletes indokolás**

1. §

Az ösztöndíj alapításának, a rendelet magalkotásának célját határozza meg.

2. §

A rendelet személyi hatályának leírásával meghatározza azon személyek körét, akik az ösztöndíj pályázatban részt vehetnek.

3. §

Az ösztöndíj pályázat kiírásának eljárási szabályait tartalmazza. A Polgármester minden évben gondoskodik a rendeletben meghatározott határidőig az ösztöndíj pályázat kiírásáról, megjelentetéséről. A pályázónak a rendelet részét képező pályázati adatlapon kell benyújtania a pályázatát a szükséges mellékletekkel együtt. A § meghatározza a pályázat formai érvénytelenségének feltételeit, mely esetben az érdemi elbírálásra nincsen mód.

4. §

Az elbírálást és a javaslattételt az e rendelettel valamint a Képviselő-testület külön döntésével létrehozott bíráló bizottság végzi. A bizottság összetételét a rendelet meghatározza, továbbá lehetőséget ad meghatározott esetekben a rendelettől való eltérésre.

5. §

Az ösztöndíj összegére és forrásának biztosítására vonatkozó rendelkezés.

6. §

A pályaművek elhelyezésére valamint a rendelet hatályba lépésére vonatkozó rendelkezés

**Határozati javaslat**

**Tárgy: A Dr. Schmidt Imre Ösztöndíjra vonatkozó pályázat elbírálására létrehozott bíráló bizottság tagjainak megválasztása**

Nagykovácsi Nagyközség Önkormányzatának Képviselő-testülete úgy dönt, hogy a Dr. Schmidt Imre Ösztöndíjra vonatkozó – a 2016. évi pályázat – elbírálására létrehozott bíráló bizottság tagjainak Gerlóczyné Furulyás Katalint és dr. Klein Katalint megválasztja.

**Felelős:** polgármester

**Határidő:** azonnal